שו"ת רשב"ץ (תשב"ץ)/חלק ג/קעה
שאלה קעה:

תנס.
שאלת ראובן היה חייב לשמעון מנה בשטר ומכר שמעון ללוי השטר בפרקמטיא שנתן לו.
ותבע לוי לראובן המנה וטען טענו' לפטרו ועכשיו חוזר לוי על שמעון ושמעון אומר לך אצל ראובן הדין עם מי:

תשובה:
מכירה זו לא נעשית כהלכה שהרי אין אותיות נקנות אלא בכתיבה ומסיר' ובכאן לא נעשית כתיבה א"כ יתבע לוי לשמעון מאי שנתן לו בפרקמטיא ושמעון יתבע ללוי שטרו ואע"פ שאם נתן ראובן ללוי מה שחייב היה פטור משמעון משום דמחילה בטעות הויא מחילה כדעת ר"ת ז"ל והסכים עמו הרמב"ן ז"ל בחדושיו בפ' איזהו נשך.
כיון שלא נתן כלום הרי הוא כאלו לא נמכר כלל ויתבע בעל הפרקמטיא לשמעון ושמעון יתבע לראובן אם יש לו דין עליו: